PMIndiaData/PMIndiaSum huggingface dataset:
ଭାରତୀୟ ସୂଚନା ସେବାର କେଡର ସମୀକ୍ଷା ପାଇଁ କେବିନେଟ ଅନୁମୋଦନ

ଭାରତୀୟ ସୂଚନା ସେବା (IIS)ଗ୍ରୁପ-ଏ ର କେଡର ପୁନର୍ଗଠନ କରାଯିବ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ଏହି ପ୍ରସ୍ତାବକୁ ଅନୁମୋଦନ ମିଳିଛି । ପୁନର୍ଗଠନ ପ୍ରସ୍ତାବ ଅନୁଯାଇ IIS ଗ୍ରୁପ-ଏ ର ସର୍ବୋଚ୍ଚ ସ୍ତରରେ ଦୁଇଟି ପଦ ସୃଷ୍ଟି କରାଯିବ । ସେହିପରି ଉଚ୍ଚ ପ୍ରଶାସନିକ ଗ୍ରେଡ (HAG)ରେ ଆଉ 5 ଟି ପଦ ଏବଂ ବରିଷ୍ଠ ପ୍ରଶାସନିକ ଗ୍ରେଡରେ ଅଧିକ 19 ଟି ପଦ ଯୋଡାଯିବ । ତେବେ ଏହି ସର୍ବଭାରତୀୟ ସେବାର ଅନ୍ୟାନ୍ୟ ଗ୍ରେଡ ସ୍ତରରେ ସମ ସଂଖ୍ୟକ ପଦବୀ ହ୍ରାସ କରାଯାଇ ନୂତନ ପଦ ସୃଷ୍ଟି କରାଯିବ । ବର୍ତ୍ତମାନ IIS କେଡରରେ ରହିଥିବା ପଦୋନ୍ନତି ସଂକ୍ରାନ୍ତ ସ୍ଥାଣୁତାକୁ ଏଡାଇବା ତଥା IIS ଅଫିସରମାନଙ୍କ ପାଇଁ ଉନ୍ନତ ଚାକିରି ପରିବେଶ ସୃଷ୍ଟି କରିବା ଦିଗରେ ଏହି ନିଷ୍ପତ୍ତି ସହାୟକ ହେବ । ଏହି ପ୍ରକ୍ରିୟା ଦ୍ଵାରା ସରକାରଙ୍କ ଗଣମାଧ୍ୟମ ଓ ଯୋଗାଯୋଗ ବିଭାଗର କାର୍ଯ୍ୟ ପ୍ରଣାଳୀ ଉନ୍ନତ ହେବ । କେନ୍ଦ୍ର ସରକାର ତାଙ୍କର ଲୋକାଭିମୁଖି ନୀତି ଓ କାର୍ଯ୍ୟକ୍ରମଗୁଡିକ ସମ୍ପର୍କରେ ଜନସାଧାରଣଙ୍କୁ ଅଧିକରୁ ଅଧିକ ସଚେତନ କରାଇବା ଲାଗି ପ୍ରୟାସ କରୁଛନ୍ତି । ଏଥିଲାଗି ସାଧାରଣ ଜନତାଙ୍କୁ ସଠିକ ସୂଚନା ଦେବାର ଆବଶ୍ୟକତା ରହିଛି । ଏହି ପରିପ୍ରେକ୍ଷୀରେ ଏବେ IISର ଉଚ୍ଚ ସ୍ତରରେ କେଡର ପୁନର୍ଗଠନ କରାଯାଇଛି ।
ପ୍ରଧାନମନ୍ତ୍ରୀଙ୍କ  ଆଗାମୀ ଶ୍ରୀଲଙ୍କା ଗସ୍ତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ 11 ଓ 12 ମେ, 2017ରେ 2 ଦିନିଆ ଶ୍ରୀଲଙ୍କା ଗସ୍ତରେ ଯିବେ । ପ୍ରଧାନମନ୍ତ୍ରୀ ଏହି ଗସ୍ତ ସମ୍ପର୍କରେ ତାଙ୍କ ଫେସବୁକ୍ ପୋଷ୍ଟରେ ଉଲ୍ଲେଖ କରିଛନ୍ତି : “ମୁଁ ଆଜି, 11ମେ ଠାରୁ ଦୁଇଦିନିଆ ଶ୍ରୀଲଙ୍କା ଗସ୍ତରେ ଯିବି । ଆମର ସୁଦୃଢ଼ ସମ୍ପର୍କର ପ୍ରତୀକ ସ୍ୱରୂପ ଗତ ଦୁଇ ବର୍ଷ ମଧ୍ୟରେ ଏହା ମୋର ଦ୍ୱିତୀୟ ଦ୍ୱିପାକ୍ଷିକ ଗସ୍ତ” ମୋର ଏହି ଗସ୍ତ ସମୟରେ ମୁଁ ଅନ୍ତର୍ଜାତୀୟ ଭେସକ ଦିବସ ସମାରୋହରେ ଯୋଗଦେବି । 12 ତାରିଖରେ କଲୋମ୍ବୋ ଠାରେ ଅନୁଷ୍ଠିତ ହେବାକୁ ଥିବା ଏହି କାର୍ଯ୍ୟକ୍ରମରେ ମୁଁ ଅଗ୍ରଣୀ ବୌଦ୍ଧ ସନ୍ନ୍ୟାସୀ, ବୁଦ୍ଧିଜୀବୀ ଏବଂ ଧର୍ମତତ୍ତ୍ଵବିତ ମାନଙ୍କ ସହ ଆଲୋଚନା କରିବି । ରାଷ୍ଟ୍ରପତି ମୈତ୍ରୀପାଲା ସିରିସେନା ଏବଂ ପ୍ରଧାନମନ୍ତ୍ରୀ ରାନିଲ ବିକ୍ରମସିଂଘେଙ୍କ ସହ ଏହି କାର୍ଯ୍ୟକ୍ରମରେ ଯୋଗଦେବା ମୋର ସୌଭାଗ୍ୟ ହେବ । ଭାରତ ଓ ଶ୍ରୀଲଙ୍କା ମଧ୍ୟରେ ରହିଥିବା ଦୀର୍ଘସ୍ଥାୟୀ ବୌଦ୍ଧ ଐତିହ୍ୟ ସମ୍ପର୍କକୁ ମୋର ଗସ୍ତ ସାମନାକୁ ଆଣିବ । 2015ରେ ମୋର ଗସ୍ତ ସମୟରେ ମୁଁ ୟୁନେସ୍କୋ ବିଶ୍ୱ ଐତିହ୍ୟ ସ୍ଥଳ ତଥା ବୌଦ୍ଧ ଧର୍ମାବଲମ୍ବୀଙ୍କ ପାଇଁ କେନ୍ଦ୍ରସ୍ଥଳୀ ଅନୁରାଧାପୁର ବୁଲିଦେଖିବାର ସୌଭାଗ୍ୟ ପାଇଥିଲି । ଏଥର ମୁଁ କାଣ୍ଡିରେ ଥିବା ପବିତ୍ର ଦନ୍ତ ଅବଶେଷ ମନ୍ଦିର ଭାବେ ଜଣାଶୁଣା ସମ୍ମାନନୀୟ ଶ୍ରୀ ଦାଲଦା ମାଲିଗାୱାଙ୍କ ଦର୍ଶନ କରିବାର ସୁଯୋଗ ପାଇବି ।”
ସାମୁଦ୍ରିକ ଝଡ ଫନୀର ମୁକାବିଲା ଲାଗି  ଉଚ୍ଚସ୍ତରୀୟ ପ୍ରସ୍ତୁତି ସମୀକ୍ଷା ବୈଠକରେ ଅଧ୍ୟକ୍ଷତା କଲେ ପ୍ରଧାନମନ୍ତ୍ରୀ

ସାମୁଦ୍ରିକ ଝଡ ଫନୀର ମୁକାବିଲା ଲାଗି ପ୍ରସ୍ତୁତିର ସମୀକ୍ଷା ପାଇଁ ଏକ ଉଚ୍ଚସ୍ତରୀୟ ବୈଠକରେ ଅଧ୍ୟକ୍ଷତା କରିଛନ୍ତି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ । କ୍ୟାବିନେଟ ସଚିବ, ପ୍ରଧାନମନ୍ତ୍ରୀଙ୍କ ପ୍ରମୁଖ ସଚିବ, ଅତିରିକ୍ତ ପ୍ରମୁଖ ସଚିବ, ଗୃହ ସଚିବ ଏବଂ ଆଇଏମଡି, ଏନଡିଆରଏଫ, ଏନଡିଏମଏ ଓ ପିଏମଓର ଅନ୍ୟାନ୍ୟ ବରିଷ୍ଠ ପଦାଧିକାରୀମାନେ ଏହି ବୈଠକରେ ଯୋଗଦେଇଥିଲେ । ଝଡର ସମ୍ଭାବ୍ୟ ଗତିପଥ ଏବଂ ଗ୍ରହଣ କରାଯାଇଥିବା ସତର୍କତାମୂଳକ ଓ ପ୍ରସ୍ତୁତି ପଦକ୍ଷେପ ସମ୍ବନ୍ଧରେ ପ୍ରଧାନମନ୍ତ୍ରୀଙ୍କୁ ସଂକ୍ଷିପ୍ତ ସୂଚନା ପ୍ରଦାନ କରାଯାଇଥିଲା । ଏଥିରେ ସାମିଲ ରହିଛି ପ୍ରଚୁର ପରିମାଣରେ ସାଧନ, ଏନଡିଆରଏଫ ଓ ସଶସ୍ତ୍ର ସେନା ଦଳ ମୁତୟନ, ପାନୀୟ ଜଳ ବ୍ୟବସ୍ଥା ଏବଂ ଶକ୍ତି ଓ ଟେଲିକମ ସେବା ପୁନରୁଦ୍ଧାର କାର୍ଯ୍ୟ ପାଇଁ ମହଜୁଦ ବ୍ୟବସ୍ଥା । ପରିସ୍ଥିତିର ସମୀକ୍ଷା କରିବା ପରେ ସତର୍କତାମୂଳକ ପଦକ୍ଷେପ ନିଶ୍ଚିତ କରିବା ଓ ରିଲିଫ ଏବଂ ଉଦ୍ଧାର କାର୍ଯ୍ୟ ଲାଗି ଆବଶ୍ୟକୀୟ ପଦକ୍ଷେପ ଗ୍ରହଣ କରିବା ପାଇଁ ପ୍ରଧାନମନ୍ତ୍ରୀ କହିଛନ୍ତି । ଏଥି ସହିତ ପ୍ରଭାବିତ ରାଜ୍ୟମାନଙ୍କର ପଦାଧିକାରୀଙ୍କ ସହ ଉତ୍ତମ ଯୋଗାଯୋଗ ରକ୍ଷା କରିବା ଲାଗି ପ୍ରଧାନମନ୍ତ୍ରୀ ବରିଷ୍ଠ ପଦାଧିକାରୀମାନଙ୍କୁ ନିର୍ଦ୍ଦେଶ ଦେଇଛନ୍ତି ।
ବିଜ୍ଞାନ ଓ ପ୍ରଯୁକ୍ତି କ୍ଷେତ୍ରରେ ସହଯୋଗ ଲାଗି ଭାରତ, କାନାଡା ବୁଝାମଣାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ବିଜ୍ଞାନ ଏବଂ ପ୍ରଯୁକ୍ତି କ୍ଷେତ୍ରରେ ସହଯୋଗ ଲାଗି ଭାରତ ଏବଂ କାନାଡା ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ର(ଏମଓୟୁ)କୁ ମଞ୍ଜୁରି ମିଳିଛି । ଏହି ଏମଓୟୁ ଦ୍ୱାରା ଏକ ବ୍ୟବସ୍ଥା ନିର୍ମିତ ହେବ ଏବଂ ଗବେଷଣା ଓ ବିକାଶ ନିମନ୍ତେ ଭାରତ ଏବଂ କାନାଡାର ଏକାଡେମିକ ସଂସ୍ଥାଗୁଡ଼ିକ ମଧ୍ୟରେ ବୈଜ୍ଞାନିକ ସହଯୋଗ ବୃଦ୍ଧିପାଇବ । ପ୍ରମୁଖ ବିଶେଷତ୍ୱ : -ବିଜ୍ଞାନ ଏବଂ ପ୍ରଯୁକ୍ତି ବିଭାଗ ଏବଂ କାନାଡାର ପ୍ରାକୃତିକ ବିଜ୍ଞାନ ଏବଂ ଇଞ୍ଜନିୟରିଂ ଗବେଷଣା ପରିଷଦ (ଏନଏସଇଆରସି) ମଧ୍ୟରେ ବୁଝାମଣା ଅଧୀନରେ ଭାରତ ଏବଂ କାନାଡା ମଧ୍ୟରେ ଗବେଷଣା ଏବଂ ବିକାଶ ସହଯୋଗର ନବପ୍ରବର୍ତ୍ତନକାରୀ ମଡେଲ ଲାଗୁ କରାଯିବ । -ଏମଓୟୁ ଅଧୀନରେ ଗୋଷ୍ଠୀଭିତ୍ତିକ ପରିବର୍ତ୍ତନ ତଥା ନିରନ୍ତରତା (ଆଇସି-ଇମ୍ପାକ୍ଟସ) କାର୍ଯ୍ୟକ୍ରମକୁ ତ୍ୱରାନ୍ୱିତ କରିବା ଲାଗି ନବପ୍ରବର୍ତ୍ତନକାରୀ ବହୁବିଷୟଭିତ୍ତିକ ଭାଗିଦାରୀ ଲାଗି ଭାରତ-କାନାଡା କେନ୍ଦ୍ରକୁ ସହାୟତା ଦିଆଯିବ । ଯାହାଦ୍ୱାରା ଭାରତ-କାନାଡା ବହୁବିଷୟଭିତ୍ତିକ ଗବେଷଣା ଭାଗିଦାରୀକୁ ପ୍ରୋତ୍ସାହନ ମିଳିପାରିବ । -ଗବେଷଣା ଏବଂ ବିକାଶ ପ୍ରକଳ୍ପର ଉଦ୍ଦେଶ୍ୟ ହେଉଛି ବିଜ୍ଞାନ ଏବଂ ପ୍ରଯୁକ୍ତି ଆପ୍ଲିକେସନ ମାଧ୍ୟମରେ ସମାଧାନ ପ୍ରଦାନ କରି ସାମାଜିକ ପରିବର୍ତ୍ତନକୁ ତ୍ୱରାନ୍ୱିତ କରିବା । -ସହଭାଗୀଙ୍କ ମଧ୍ୟରେ ଭାରତ ଏବଂ କାନାଡାର ବୈଜ୍ଞାନିକ ସଂଗଠନ, ଶିକ୍ଷଣୀୟ ଏବଂ ଗବେଷଣା ଓ ବିକାଶ ସଂଗଠନର ଗବେଷକମାନେ ସାମିଲ ହେବେ । -ଆପୋସ ସହଯୋଗ ପାଇଁ ଚିହ୍ନଟ କ୍ଷେତ୍ରଗୁଡ଼ିକ ମଧ୍ୟରେ ସୁରକ୍ଷିତ ଏବଂ ଚିରସ୍ଥାୟୀ ଭିତ୍ତିଭୂମି ଏବଂ ସମନ୍ୱିତ ଜଳ ପରିଚାଳନା ସାମିଲ ରହିଛି । -ଏହାଦ୍ୱାରା ସଂସ୍ଥାଗତ ନେଟୱାର୍କିଂ ବିକଶିତ କରିବା ତଥା ଭାରତ ଓ କାନାଡାର ବୈଜ୍ଞାନିକ ସଂଗଠନ, ବୈଜ୍ଞାନିକ ଏବଂ ବିଶେଷଜ୍ଞମାନଙ୍କ ମଧ୍ୟରେ ସମ୍ପର୍କ ପ୍ରତିଷ୍ଠାରେ ସହାୟତା ମିଳିପାରିବ । ସୂଚନାଯୋଗ୍ୟ ଯେ ଏହି ବୁଝାମଣାପତ୍ର ନଭେମ୍ବର, 2005ରେ ବୈଜ୍ଞାନିକ ଏବଂ ପ୍ରଯୁକ୍ତି ସହଯୋଗ ଲାଗି ଭାରତ ଏବଂ କାନାଡା ମଧ୍ୟରେ ହୋଇଥିବା ଆନ୍ତଃସରକାରୀ ବୁଝାମଣା ଅନୁରୂପ ଅଟେ ।
ଭାରତ ଏବଂ ପର୍ତ୍ତୁଗାଲ ମଧ୍ୟରେ ପର୍ତ୍ତୁଗୀଜ୍ ରିପବ୍ଲିକରେ କାର୍ଯ୍ୟ କରିବାକୁ ଭାରତୀୟ ନାଗରିକ ନିଯୁକ୍ତି ସଂକ୍ରାନ୍ତୀୟ ଚୁକ୍ତିନାମାକୁ କ୍ୟାବିନେଟ୍ ଅନୁମୋଦନ କରିଛି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଭାରତ ସରକାର ଏବଂ ପର୍ତ୍ତୁଗାଲ ସରକାରଙ୍କ ମଧ୍ୟରେ ପର୍ତ୍ତୁଗାଲ ରିପବ୍ଲିକରେ କାର୍ଯ୍ୟ କରିବା ପାଇଁ ଭାରତୀୟ ନାଗରିକ ନିଯୁକ୍ତି ବୁଝାମଣାପତ୍ର ସ୍ୱାକ୍ଷର କରିବାକୁ ଅନୁମୋଦନ କରିଛନ୍ତି । ବିବରଣୀ: ବର୍ତ୍ତମାନର ଚୁକ୍ତିନାମା ଭାରତୀୟ ଶ୍ରମିକ ପଠାଇବା ଏବଂ ଗ୍ରହଣ କରିବା ଉପରେ ଭାରତ ଏବଂ ପର୍ତ୍ତୁଗାଲ ମଧ୍ୟରେ ସହଭାଗିତା ଏବଂ ସହଯୋଗ ପାଇଁ ଏକ ଅନୁଷ୍ଠାନିକ ପ୍ରଣାଳୀ ସ୍ଥିର କରିବ । କାର୍ଯ୍ୟାନ୍ୱୟନ ରଣକୌଶଳ: ଏହି ଚୁକ୍ତିନାମା ଅନୁଯାୟୀ ଏହାର କାର୍ଯ୍ୟକାରିତାକୁ ଅନୁସରଣ କରିବା ପାଇଁ ଏକ ମିଳିତ କମିଟି ଗଠନ କରାଯିବ । ପ୍ରଭାବ: ପର୍ତ୍ତୁଗାଲ ସହିତ ଏହି ଚୁକ୍ତିନାମା ସ୍ୱାକ୍ଷର କରିବା ଏକ ୟୁରୋପୀ ସଂଘ ସଦସ୍ୟ ରାଷ୍ଟ୍ରରେ ଭାରତୀୟ ପ୍ରବାସୀ ଶ୍ରମିକମାନଙ୍କ ବିଶେଷକରି କୋଭିଡ –୧୯ ମହାମାରୀ ପରେ ଭାରତ ଫେରି ଆସିଥିବା ଅନେକ ଭାରତୀୟ ଶ୍ରମିକଙ୍କ ପାଇଁ ନୂତନ କର୍ମସ୍ଥଳ ସୃଷ୍ଟି କରିବ । କୁଶଳୀ ଭାରତୀୟ ଶ୍ରମିକ ଏବଂ ବୃତ୍ତିଧାରୀମାନଙ୍କ ପାଇଁ ଏହା ନୂତନ ସୁଯୋଗ ପ୍ରଦାନ କରିବ । ଏହି ଚୁକ୍ତିନାମା ଶେଷ ହେବା ପରେ ପର୍ତ୍ତୁଗାଲ ଏବଂ ଭାରତରେ ଭାରତୀୟ ଶ୍ରମିକ ନିଯୁକ୍ତି ପାଇଁ ଏକ ଆନୁଷ୍ଠାନିକ ବ୍ୟବସ୍ଥା ହେବ । ଉପକାରିତା: ଭାରତୀୟ ଶ୍ରମିକମାନେ ପର୍ତ୍ତୁଗାଲରେ କର୍ମ କ୍ଷେତ୍ରରେ ନିଯୁକ୍ତି ସୁଯୋଗ ବୃଦ୍ଧି କରିପାରିବେ । ଚୁକ୍ତିରେ ପ୍ରସ୍ତାବିତ ଉଭୟ ଦେଶର ସରକାରୀ ବ୍ୟବସ୍ଥା ନିଶ୍ଚିତ କରିବ ଯେ ଦୁଇ ପକ୍ଷର ସର୍ବାଧିକ ସମର୍ଥନ ସହିତ ଶ୍ରମିକମାନଙ୍କର ଯାତାୟତ ସୁରୁଖୁରୁରେ ହେବ ।
ଭାରତତତ୍ତ୍ୱବିଦ୍ ଓ ସଂସ୍କୃତଜ୍ଞମାନଙ୍କୁ ଭେଟିଲେ ପ୍ରଧାନମନ୍ତ୍ରୀ

ଇଟାଲୀୟ ବିଶ୍ୱବିଦ୍ୟାଳୟଗୁଡିକର ବହୁ ଭାରତତତ୍ୱବିଦ୍ ଓ ସଂସ୍କୃତଜ୍ଞମାନଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭେଟି ଆଲୋଚନା କରିଛନ୍ତି । ଭାରତୀୟ ସଂସ୍କୃତି, ସାହିତ୍ୟ, ଯୋଗାଭ୍ୟାସ ଏବଂ ଆୟୁର୍ବେଦ ପ୍ରତି ସେମାନଙ୍କ ଆଗ୍ରହ ସମ୍ପର୍କରେ ପ୍ରଧାନମନ୍ତ୍ରୀ ଉଲ୍ଲେଖ କରିବା ସହ ଭାରତ ଓ ଇଟାଲୀ ସମ୍ପର୍କ ମଜବୁତ କରିବାରେ ସେମାନେ ତୁଲାଇଥିବା ଭୂମିକାକୁ ପ୍ରଶଂସା କରିଥିଲେ ।
ଜାତୀୟ ପଞ୍ଚାୟତରାଜ ଦିବସ ଅବସରରେ ଲୋକଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜାତୀୟ ପଞ୍ଚାୟତରାଜ ଦିବସ ଅବସରରେ ଲୋକଙ୍କୁ ଶୁଭେଚ୍ଛା ଜଣାଇଛନ୍ତି । ସେ କହିଛନ୍ତି ଯେ ପଞ୍ଚାୟତ ହେଉଛି ଭାରତୀୟ ଗଣତନ୍ତ୍ରର ସ୍ତମ୍ଭ । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଆପଣ ସମସ୍ତଙ୍କୁ ଜାତୀୟ ପଞ୍ଚାୟତରାଜ ଦିବସର ଶୁଭେଚ୍ଛା ଜଣାଉଛନ୍ତି । ପଞ୍ଚାୟତ ହେଉଛି ଭାରତୀୟ ଗଣତନ୍ତ୍ରର ସ୍ତମ୍ଭ, ଯାହାର ଶକ୍ତିରେ ହିଁ ନୂତନ ଭାରତର ସମୃଦ୍ଧତା ରହିଛି । ଆସନ୍ତୁ ଏକ ଆତ୍ମର୍ନିଭରଶୀଳ ଭାରତ ଗଠନରେ ଆମର ପଞ୍ଚାୟତକୁ ଅଧିକ ସଶକ୍ତ କରିବାକୁ ଶପଥ ନେବା ।”
ପ୍ରମୁଖ ଭିତ୍ତିଭୂମି କ୍ଷେତ୍ରରେ ନିର୍ମାଣ କାର୍ଯ୍ୟର ଅଗ୍ରଗତି ସମୀକ୍ଷା କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁରୁବାର ଦିନ ପିଏମଜିଏସୱାଇ, ଗୃହ, କୋଇଲା ଏବଂ ଶକ୍ତି ଆଦି ପ୍ରମୁଖ ଭିତ୍ତିଭୂମି କ୍ଷେତ୍ରର ପ୍ରଗତି ବାବଦରେ ସମୀକ୍ଷା କରିଛନ୍ତି । ପ୍ରାୟ ଅଢ଼େଇ ଘଂଟା ଧରି ଚାଲୁରହିଥିବା ଏହି ସମୀକ୍ଷା ବୈଠକରେ ପ୍ରଧାନମନ୍ତ୍ରୀ କାର୍ଯ୍ୟାଳୟ, ନୀତି ଆୟୋଗ ଏବଂ ଭାରତ ସରକାରଙ୍କ ଭିତ୍ତିଭୂମି ମନ୍ତ୍ରଣାଳୟସମୂହର ମୁଖ୍ୟ ଅଧିକାରୀମାନେ ଯୋଗ ଦେଇଥିଲେ । ନୀତି ଆୟୋଗର ମୁଖ୍ୟ କାର୍ଯ୍ୟନିର୍ବାହୀଙ୍କ ଦ୍ୱାରା କରାଯାଇଥିବା ଉପସ୍ଥାପନାରେ ବିଭିନ୍ନ କ୍ଷେତ୍ରରେ ଆଖିଦୃଶିଆ ପ୍ରଗତି ହାସଲ କରାଯାଇଥିବାର ଜଣାପଡିଥିଲା । ପ୍ରଧାନମନ୍ତ୍ରୀ ଗ୍ରାମ ସଡକ ଯୋଜନା ଅଧୀନରେ ଏ ପର୍ଯ୍ୟନ୍ତ 1.45 ଲକ୍ଷ୍ୟ ଜନବସତି ମଧ୍ୟରୁ ଶତକଡା 81 ପ୍ରତିଶତ ବସତିକୁ ସଡକ ସଂଯୋଗ କରାଯାଇସାରିଲାଣି । ଅଧିକାରୀମାନେ କହିଥିଲେ ଯେ ଧାର୍ଯ୍ୟ ସମୟସୀମା ମଧ୍ୟରେ ଅବଶିଷ୍ଟ ଅଂଚଳକୁ ରାସ୍ତା ସଂଯୋଗ ସଂପୂର୍ଣ୍ଣ କରିବା ନେଇ ଦୃତ ଗତିରେ କାର୍ଯ୍ୟ ଚାଲୁରହିଛି । ପ୍ରଧାନମନ୍ତ୍ରୀ ନୀରିକ୍ଷଣ କରିଥିଲେ ଯେ ଏହି କାର୍ଯ୍ୟ ପାଇଁ ଉପଲବ୍ଧ ଅର୍ଥ ଯେପରି ବର୍ଷ ତମାମ ସର୍ବୋତ୍କୃଷ୍ଟ ଭାବେ ବ୍ୟବହୃତ ହେବ । ସେ ମଧ୍ୟ ଆଶାପ୍ରକାଶ କରିଥିଲେ ଯେ କେନ୍ଦ୍ରୀୟ ବଜେଟ ତାରିଖ ଆଗକୁ ବଢ଼ିବା କାରଣରୁ ଏହି ପ୍ରଦର୍ଶନରେ ଯେପରି ଆହୁରି ଉନ୍ନତି ଆସିପାରିବ । ମେରି ସଡକ ଆପ୍ ମାଧ୍ୟମରେ ଆସିଥିବା ଅଭିଯୋଗଗୁଡ଼ିକର କିପରି ତ୍ୱରିତ ସମାଧାନ କରାଯାଉଛି ସେ ନେଇ ପ୍ରଧାନମନ୍ତ୍ରୀଙ୍କୁ ସୂଚନା ପ୍ରଦାନ କରାଯାଇଥିଲା । ଅଭିଯୋଗଗୁଡ଼ିକର ପୁଙ୍ଖାନୁପୁଙ୍ଖ ବିଶ୍ଳେଷଣ ପାଇଁ ସେ ନିର୍ଦ୍ଦେଶ ଦେଇଥିଲେ ଯାହାଫଳରେ କି ଯେଉଁଠାରେ ଆବଶ୍ୟକ ସେଠାରେ ପ୍ରତିକାର ବ୍ୟବସ୍ଥା ଗ୍ରହଣ କରାଯାଇପାରିବ । 2019 ସୁଦ୍ଧା ଗ୍ରାମାଂଚଳରେ 1 କୋଟି ଗୃହ ନିର୍ମାଣ କରାଯିବା ଯୋଜନାର ପ୍ରଗତି ସମ୍ବନ୍ଧରେ ସମୀକ୍ଷା କରି ପ୍ରଧାନମନ୍ତ୍ରୀ କହିଲେ ଯେ ହିତାଧୀକାରୀମାନଙ୍କ ଜୀବନରେ ଗୃହ ନିର୍ମାଣର ସକାରାତ୍ମକ ପ୍ରଭାବ ସମ୍ବନ୍ଧରେ ଉପଯୁକ୍ତ ପରୀକ୍ଷଣ କରାଯିବା ଉଚିତ ଏବଂ ସେମାନଙ୍କ ଜୀବନଧାରଣ ମାନରେ ଗୁଣାତ୍ମକ ଉନ୍ନତି ଆଣିବା ଆବଶ୍ୟକ । କୋଇଲା କ୍ଷେତ୍ରର ସମୀକ୍ଷା କରି ନବୀନତମ ଜ୍ଞାନକୌଶଳର ବ୍ୟବହାର ମାଧ୍ୟମରେ ଭୂତଳ ଖଣି ଉତ୍ତୋଳନ ଏବଂ କୋଇଲା ବାଷ୍ପୀକରଣ ଦିଗରେ ନୂତନ ପଦକ୍ଷେପ ଗ୍ରହଣ କରିବା ପାଇଁ ପ୍ରଧାନମନ୍ତ୍ରୀ ଆହ୍ୱାନ ଦେଇଥିଲେ । ପ୍ରଧାନମନ୍ତ୍ରୀଙ୍କୁ ମଧ୍ୟ ଗ୍ରାମ୍ୟ ବିଦ୍ୟୁତକରଣ ଏବଂ ଘରୋଇ ବିଦ୍ୟୁତ ସଂଯୋଗ ଦିଗରେ ଧାର୍ଯ୍ୟ ଲକ୍ଷ୍ୟ ପୂରଣ କରିବା ନେଇ ହୋଇଥିବା ପ୍ରଗତି ସମ୍ବନ୍ଧରେ ସୂଚନା ପ୍ରଦାନ କରାଯାଇଥିଲା ।
ଭାରତ-କାତାର ପର୍ଯ୍ୟଟନ ସହଯୋଗ ରାଜିନାମାକୁ କ୍ୟାବିନେଟ୍ ମଞ୍ଜୁରି

ଭାରତ-କାତାର ମଧ୍ୟରେ ପର୍ଯ୍ୟଟନ କ୍ଷେତ୍ରରେ ସହଯୋଗକୁ ସୁଦୃଢ କରିବା ଲାଗି ସ୍ୱାକ୍ଷରିତ ବୁଝାମଣାପତ୍ରକୁ କେନ୍ଦ୍ର କ୍ୟାବିନେଟ୍ ମଞ୍ଜୁରି ପ୍ରଦାନ କରିଛି । ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ୍ ବୈଠକରେ ଏହି ପ୍ରସ୍ତାବ ଉପରେ ଆଲୋଚନା ପରେ ଏଭଳି ନିଷ୍ପତି ଗ୍ରହଣ କରାଯାଇଛି । ରାଜିନାମାର ସର୍ତାବଳୀ ଅନୁସାରେ ଉଭୟ ଦେଶ ପାରସ୍ପରିକ ଲାଭ ନିମନ୍ତେ ପର୍ଯ୍ୟଟନ କ୍ଷେତ୍ରରେ ଦୀର୍ଘକାଳୀନ ସହଯୋଗ ଲାଗି ଉପଯୁକ୍ତ ବାତାବରଣ ସୃଷ୍ଟି କରିବେ । ସେହିଭଳି ପର୍ଯ୍ୟଟନ ସଂପର୍କିତ ବିଶେଷ ଜ୍ଞାନ ପ୍ରକାଶନ ଉପକରଣ, ସୂଚନା, ତଥ୍ୟାବଳୀ ଏବଂ ପରିସଂଖ୍ୟାନ ଆଦାନ ପ୍ରଦାନ କରିବେ । ପାରସ୍ପରିକ ଭ୍ରମଣ କାର୍ଯ୍ୟକ୍ରମ ଅନୁସାରେ ପ୍ରଚାର ଓ ବିଜ୍ଞାପନ ଉପକରଣ, ପ୍ରକାଶନ ଉପକରଣ, ଫିଲ୍ମ ଆଦି ପରସ୍ପରକୁ ଯୋଗାଇ ଦେବେ । ସେହିଭଳି ଟୁର୍ ଅପରେଟର, ଗଣମାଧ୍ୟମ ଏବଂ ମତ ସୃଷ୍ଟିକାରୀ ବ୍ୟକ୍ତିବିଶେଷମାନେ ପରସ୍ପର ରାଷ୍ଟ୍ର ଗସ୍ତରେ ଯିବେ । ଏହିସବୁ କ୍ଷେତ୍ରରେ ସହଯୋଗ ପାଇଁ ଭାରତ ଓ କାତାର ସରକାର ପାରସ୍ପରିକ ସହଯୋଗ ମଧ୍ୟରେ କାର୍ଯ୍ୟ କରିବେ ।
ମାତୃଭାଷାରେ ଡାକ୍ତରୀ ଶିକ୍ଷା ଆରମ୍ଭ ହେବାକୁ ପ୍ରଶଂସା କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭୋପାଳରେ ହିନ୍ଦୀରେ ଡାକ୍ତରୀ ଶିକ୍ଷା ଆରମ୍ଭ ହେବାକୁ ପ୍ରଶଂସା କରିଛନ୍ତି । ଶ୍ରୀ ମୋଦୀ ମନ୍ତବ୍ୟ ଦେଇଛନ୍ତି ଯେ ଏହି ଐତିହାସିକ ପଦକ୍ଷେପ ଲକ୍ଷ ଲକ୍ଷ ଛାତ୍ରଛାତ୍ରୀଙ୍କୁ ନିଜ ଭାଷାରେ ଡାକ୍ତରୀ ଶିକ୍ଷାଲାଭ କରିବା ସହିତ ଦେଶରେ ଏକ ସକାରାତ୍ମକ ପରିବର୍ତ୍ତନ ଆଣିବ । ସେ ଆହୁରି ମଧ୍ୟ କହିଛନ୍ତି ଯେ ଏହା ଛାତ୍ରଛାତ୍ରୀମାନଙ୍କ ପାଇଁ ଏକାଧିକ ସୁଯୋଗର ବାଟ ଫିଟାଇବ । ଗୃହମନ୍ତ୍ରୀ ଶ୍ରୀ ଅମିତ ଶାହାଙ୍କ ଏକ ଟୁଇଟ୍‌କୁ ସେୟାର କରି ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଡାକ୍ତରୀ ଶିକ୍ଷା କ୍ଷେତ୍ରରେ ହୋଇଥିବା ଏହି ଅୟାରମ୍ଭ ଦେଶରେ ଏକ ବଡ ସକରାତ୍ମକ ପରିବର୍ତ୍ତନ ଆଣିବାକୁ ଯାଉଛି । ଏହା ସହିତ ଲକ୍ଷ ଲକ୍ଷ ଛାତ୍ରଛାତ୍ରୀ ନିଜ ନିଜ ଭାଷାରେ ଅଧ୍ୟୟନ କରିବାକୁ ସକ୍ଷମ ହେବେ, ସେମାନଙ୍କ ପାଇଁ ଅନେକ ସୁଯୋଗର ବାଟ ମଧ୍ୟ ଫିଟିବ ।”
କୃଷି ବୈଜ୍ଞାନିକ ନିଯୁକ୍ତି ବୋର୍ଡକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ କୃଷି ବୈଜ୍ଞାନିକ ନିଯୁକ୍ତି ବୋର୍ଡ (ଏଏସଆରବି)କୁ ମଞ୍ଜୁରି ପ୍ରଦାନ କରିଛନ୍ତି । ବିବରଣୀ : 1. ଏଏସଆରବିରେ ବର୍ତ୍ତମାନ ତିନି ଜଣ ସଦସ୍ୟଙ୍କ ସ୍ଥାନରେ 4 ଜଣ ସଦସ୍ୟ ରହିବେ । ବୋର୍ଡରେ ଜଣେ ଅଧ୍ୟକ୍ଷ ଏବଂ ତିନି ଜଣ ସଦସ୍ୟ ରହିବେ । 2. ଏଏସଆରବିର ସଦସ୍ୟ ତିନି ବର୍ଷର ଅବଧି କିମ୍ବା 65 ବର୍ଷର ବୟସ ପୂରଣ କଲେ, ଯାହା ବି ପ୍ରଥମେ ହୋଇଥିବ, ପର୍ଯ୍ୟନ୍ତ ରହିବେ । 3. ସ୍ୱାୟତ୍ତତା, ଗୋପନୀୟତା, ଉତ୍ତରଦାୟିତ୍ୱ ଏବଂ ଏଏସଆରବିର ପ୍ରଭାବୀ ପରିଚାଳନା ଉଦ୍ଦେଶ୍ୟକୁ ଧ୍ୟାନରେ ରଖି ଏହାକୁ ଆଇସିଆରଠାରୁ ପୃଥକ କରିଦିଆଯିବ । କୃଷି ଏବଂ କୃଷକ କଲ୍ୟାଣ ମନ୍ତ୍ରଣାଳୟ ଅଧୀନ କୃଷି ଗବେଷଣା ଏବଂ ଶିକ୍ଷା ବିଭାଗ ସହିତ ଏହାକୁ ଯୋଡ଼ି ଦିଆଯିବ । 4. ଏଏସଆରବିର ବଜେଟ ମଧ୍ୟ ଆଇସିଏଆରଠାରୁ ପୃଥକ କରାଯାଇ କୃଷି ଗବେଷଣା ଏବଂ ଶିକ୍ଷା ବିଭାଗ ଅଧୀନକୁ ଅଣାଯିବ । ଏଏସଆରବିର ସଚିବାଳୟରେ ନିଜସ୍ୱ ପ୍ରଶାସନିକ କର୍ମଚାରୀ ରହିବେ ଏବଂ ଏହାର ସ୍ୱାଧୀନ ପ୍ରଶାସନିକ ନିୟନ୍ତ୍ରଣ ରହିବ । ପ୍ରଭାବ : ଜଣେ ଅଧ୍ୟକ୍ଷ ଏବଂ ତିନି ଜଣ ସଦସ୍ୟ ବିଶିଷ୍ଟ ସଂସ୍ଥା ଗଠନ ଦ୍ୱାରା ଏଏସଆରବିର କାର୍ଯ୍ୟଧାରା ସୁଚାରୁ ରୂପେ ଚାଲିପାରିବ । ଏହି କାରଣରୁ ନିଯୁକ୍ତି ପ୍ରକ୍ରିୟା ତ୍ୱରାନ୍ୱିତ ହେବ, ଯାହା କୃଷି ସମୁଦାୟ ଏବଂ କୃଷି ଲାଗି ଲାଭଜନକ ସାବ୍ୟସ୍ତ ହେବ । ଏହାବ୍ୟତୀତ ଦେଶରେ କୃଷି ଗବେଷଣା ଏବଂ ଶିକ୍ଷା ସମ୍ପର୍କରେ ପ୍ରମୁଖ ଏଜେନ୍ସି ଆଇସିଏଆରରେ ବିଭିନ୍ନ ବୈଜ୍ଞାନିକ ପଦବୀରେ ପ୍ରତିଭାବାନ ବୈଜ୍ଞାନିକମାନଙ୍କ ନିଯୁକ୍ତି ପାରଦର୍ଶୀ ଏବଂ କୁଶଳ ଢଙ୍ଗରେ ସମ୍ଭବ ହୋଇପାରିବ ।
ପ୍ରଧାନମନ୍ତ୍ରୀଙ୍କୁ ଭେଟିଲେ ସିଙ୍ଗାପୁର ଉପପ୍ରଧାନମନ୍ତ୍ରୀ ମିଷ୍ଟର ଥର୍ମାନ ସନମୁଗରତ୍ନମ

ସିଙ୍ଗାପୁର ପୂର୍ବତନ ରାଷ୍ଟ୍ରପତି ଏସ.ଆର.ନାଥନଙ୍କ ବିୟୋଗରେ ସେଠାକାର ଜନସାଧାରଣଙ୍କ ପ୍ରତି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆନ୍ତରିକ ଭାବେ ଗଭୀର ସମବେଦନା ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ, ସିଙ୍ଗାପୁର ଜଣେ ପ୍ରଖ୍ୟାତ ବରପୁତ୍ରଙ୍କୁ ହରାଇଛି । ମିଷ୍ଟର ସନମୁଗରତ୍ନମ ସିଙ୍ଗାପୁର ଏବଂ ଭାରତ ମଧ୍ୟରେ ମିଳିତ ଭାବେ କାର୍ଯ୍ୟକାରୀ ହେଉଥିବା ବିଭିନ୍ନ କାର୍ଯ୍ୟକ୍ରମ – ମୁଖ୍ୟତଃ ଦକ୍ଷତା ବୃଦ୍ଧି ଏବଂ ସ୍ମାର୍ଟ ସିଟିର ଅଗ୍ରଗତି ସଂପର୍କରେ ପ୍ରଧାନମନ୍ତ୍ରୀ ଶ୍ରୀ ମୋଦୀଙ୍କୁ ଅବଗତ କରାଇଥିଲେ । ଏହି ଅବସରରେ ପ୍ରଧାନମନ୍ତ୍ରୀ ଶ୍ରୀ ମୋଦୀ ପୂର୍ବ ବର୍ଷ ନଭେମ୍ବରରେ ତାଙ୍କ ସଫଳ ସିଙ୍ଗାପୁର ଗସ୍ତ ସମୟରେ ଭାରତ ଏବଂ ସିଙ୍ଗାପୁର ମଧ୍ୟରେ ରଣନୀତିକ ଭାଗୀଦାରିତାରେ ଉନ୍ନତି ଆଣିବା ପାଇଁ ନିଆଯାଇଥିବା ପଦକ୍ଷେପର ସ୍ମରଣ କରିଥିଲେ । ପ୍ରଧାନମନ୍ତ୍ରୀ ଶ୍ରୀ ଲି ସୀନ ଲୁଙ୍ଗଙ୍କ ଆଗାମୀ ଭାରତ ଗସ୍ତକୁ ଉତ୍କଣ୍ଠାର ସହ ସେ ଅପେକ୍ଷା କରିଛନ୍ତି ବୋଲି ଶ୍ରୀ ମୋଦୀ କହିଥିଲେ ।
ପ୍ରଧାନମନ୍ତ୍ରୀ ଜର୍ମାନୀର ଫେଡେରାଲ୍ ଚାନସେଲର ଭାବରେ ର୍ନିବାଚିତ ହୋଇଥିବାରୁ ମହାମହିମ ଓଲାଫ୍ ସ୍କୋଲଜଙ୍କୁ ଅଭିନନ୍ଦନ ଜଣାଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହାମହିମ ଓଲାଫ୍ ସ୍କୋଲଜଙ୍କୁ ଜର୍ମାନୀର ଫେଡେରାଲ୍ ଚାନସେଲର ଭାବରେ ର୍ନିବାଚିତ ହୋଇଥିବାରୁ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଓଲାଫ ସ୍କୋଲଜଙ୍କୁ ଜର୍ମାନୀର ଫେଡେରାଲ ଚାନସେଲର ଭାବରେ ର୍ନିବାଚିତ ହୋଇଥିବାରୁ ମୋର ହାର୍ଦ୍ଦିକ ଅଭିନନ୍ଦନ । ମୁଁ ଭାରତ ଏବଂ ଜର୍ମାନୀ ମଧ୍ୟରେ ରଣନୀତିକ ଭାଗିଦାରୀକୁ ଆହୁରି ମଜବୁତ କରିବା ପାଇଁ ଘନିଷ୍ଠ ଭାବରେ କାର୍ଯ୍ୟ କରିବାକୁ ଅପେକ୍ଷା କରିଛି ।”
ସେବି, ୟୁରୋପୀୟ ପ୍ରତିଭୂତି ଏବଂ ବଜାର ସଂସ୍ଥା ମଧ୍ୟରେ ବୁଝାମଣାକୁ କେନ୍ଦ୍ର କ୍ୟାବିନେଟର ଅନୁମୋଦନ

ଭାରତୀୟ ପ୍ରତିଭୂତି ଓ ବିନିମୟ ବୋର୍ଡ (ସେବି) ଏବଂ ୟୁରୋପୀୟ ପ୍ରତିଭୂତି ଓ ବଜାର ସଂସ୍ଥା (ଏସମା) ମଧ୍ୟରେ ପାରସ୍ପରିକ ସହଯୋଗ ପାଇଁ ବୁଝାମଣାପତ୍ର ସ୍ୱାକ୍ଷରିତ ହେବ । ଏହି ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ କରାଯାଇଛି । ବୁଝାମଣା ଫଳରେ ଭାରତରେ ସେଂଟ୍ରାଲ କାଉଣ୍ଟର ପାର୍ଟିକୁ ସ୍ୱୀକୃତି ପ୍ରଦାନ ବ୍ୟବସ୍ଥା ଏବଂ କ୍ଲିୟରିଂ ସେବା ପ୍ରଦାନ କ୍ଷେତ୍ରରେ ଦୁଇ ସଂଗଠନକୁ ସୁବିଧା ହେବ ।
90 ଦିନିଆ ଡିଜି ଧନମେଳା:ଡିଜିଟାଲ ବ୍ୟବସ୍ଥା ମାଧ୍ୟମରେ ଅର୍ଥ ଆଦାନପ୍ରଦାନ ବ୍ୟବସ୍ଥାକୁ ଗଣ ଆନ୍ଦୋଳନରେ ପରିଣତ କରିବାର ପ୍ରୟାସ

ଡିଜିଟାଲ ପେମେଣ୍ଟଟକୁ ଆପଣାଇଥିବା 14 ଲକ୍ଷ ଉପଭୋକ୍ତା ଓ 77000 ବ୍ୟବସାୟୀଙ୍କୁ 226 କୋଟିର ପୁରସ୍କାର ରାଶି ପ୍ରଦାନ ଏପ୍ରିଲ 14ରେ ମେଗା ଉଠାଣ ଲୋକମାନଙ୍କ ମଧ୍ୟରେ ଡିଜିଟାଲ ବ୍ୟବସ୍ଥା ମାଧ୍ୟମରେ ଅର୍ଥ ପ୍ରଦାନ ମାନସିକତା ବୃଦ୍ଧି ପାଇବାରେ ଲାଗିଛି । ଏହା ଦେଶକୁ ନଗଦବିହୀନ ଅର୍ଥନୀତି ଦିଗରେ ଆଗେଇ ନେବା ଦିଗରେ ସହାୟକ ହେବ । ନୀତି ଆୟୋଗଙ୍କ ପକ୍ଷରୁ ପ୍ରବର୍ତ୍ତିତ ଡିଜିଟାଲ କାରବାରରୁ ଏବେ ସୁଫଳ ମିଳିବା ଆରମ୍ଭ କରିଛି । ଡିଜିଟାଲ ପେମେଣ୍ଟର ଦୁଇଟି ଯୋଜନା – ଭାଗ୍ୟବାନ ଗ୍ରାହକ ଯୋଜନା ଏବଂ ଡିଜି ଧନ ବ୍ୟାପାର ଯୋଜନା – 2016 ଡିସେମ୍ବର 25 ତାରିଖ ଠାରୁ ଆରମ୍ଭ ହେବାପରେ ଦେଶର 15 ଲକ୍ଷ ଲୋକ ଓ 77000 ବ୍ୟବସାୟୀ ପ୍ରାୟ 226 କୋଟି ଟଙ୍କାର ପୁରସ୍କାର ଲାଭ କରିସାରିଲେଣି । ଉପଭୋକ୍ତା ଦୁଇ ଯୋଜନା ମାଧ୍ୟମରେ 226,45,40,000(ଉପଭୋକ୍ତାମାନଙ୍କ 176,95,40,000 ଏବଂ ବ୍ୟବସାୟୀମାନଙ୍କୁ 49,50,000,00) ଟଙ୍କାର ପ୍ରୋତ୍ସାହନ ରାଶି ବିତରଣ କରାଯାଇସାରିଛି । ଏହି ଭାଗ୍ୟବାନ ବିଜେତାମାନେ ସମାଜର ବିଭିନ୍ନ ବର୍ଗ, ବୟସ, ଲିଙ୍ଗ ଓ ଭିନ୍ନ ଶ୍ରେଣୀର । 27 ବର୍ଷ ବୟସ୍କ ଦେବୀନ୍ଦର ହେଲେ ବିହାରର ଆଜମଗଡ ଗ୍ରାମର ଯିଏ ଭାଗ୍ୟବାନ ଗ୍ରାହକ ଯୋଜନା ଅଧୀନରେ ଏକ ଲକ୍ଷ ଟଙ୍କାର ରାଶି ବିଜୟୀ ହୋଇଛନ୍ତି । ଏକ 12 ସଦସ୍ୟ ବିଶିଷ୍ଟ ପରିବାର ତଥା ଛଅ ପୁଅଙ୍କ ମଧ୍ୟରୁ ବଡ ସନ୍ତାନ ହୋଇଥିବାରୁ ତାଙ୍କୁ ଅନେକ ପ୍ରକାର କାରବାର କରିବାକୁ ପଡିଥାଏ । ଯାହାକି ସେ ଡିଜିଟାଲ ବ୍ୟବସ୍ଥା ମାଧ୍ୟମରେ ଅତି ସହଜରେ କରିପାରୁଛନ୍ତି । ପୂର୍ବରୁ ଟଙ୍କା ଦେଣନେଣ ଲାଗି ସେ ନିଜ ଭାଇଙ୍କ ବ୍ୟାଙ୍କ ଆକାଉଂଟକୁ ବ୍ୟବହାର କରୁଥିଲେ । କିନ୍ତୁ ଖୁବ ଶୀଘ୍ର ସେ ନିଜର ଜମାଖାତା ଖୋଲିବାକୁ ଯାଉଛନ୍ତି । 22 ବର୍ଷ ବୟସ୍କ ସୁନୀଲ ଚୌହ୍ୱାନ ମହାରାଷ୍ଟ୍ରର ପଚୱାଡା ଗ୍ରାମର ଜଣେ ଯୁବ ଚାଷୀ । ସ୍ଥାନୀୟ ବଜାରରେ ସେ କ୍ଷୀର ଓ ନିଜ ଜମିରୁ ଉତ୍ପାଦିତ ଦ୍ରବ୍ୟ ବିକି ଗୁଜରାଣ ମେଂଟାନ୍ତି । ଏବେ ସେ କହନ୍ତି, ଡିଜିଟାଲ ପେମେଂଟ ଆସି ମୋ ନିକଟରେ ପହଂଚିଥିବାରୁ ମୁଁ ବେଶ ଖୁସି । ପୂର୍ବରୁ ମଧ୍ୟସ୍ଥି ଓ ଦଲାଲ ଟଙ୍କା ବାଟମାରଣା କରୁଥିଲେ । କିନ୍ତୁ ଏବେ ସବୁ ରାଶି ସିଧାସଳଖ ମୋ ଜମାଖାତାରେ ପହଂଚୁଛି । ପୁଣି ମୁଁ ନିୟମିତ “ଆଲର୍ଟ” ବାର୍ତ୍ତା ପାଉଛି ବୋଲି କହନ୍ତି ସୁନୀଲ । 40 ବର୍ଷର ନାହିଦ୍ ମାତ୍ର କେଇମାସ ତଳେ ତାଙ୍କ ଦୋକାନ ଖୋଲିଥିଲେ ଓ ଡିଜିଟାଲ ବ୍ୟବସ୍ଥା ମାଧ୍ୟମରେ ମୂଲ୍ୟଦେୟର ସବୁ ବ୍ୟବସ୍ଥା କରିଥିଲେ । ଏବେ ସେ କହନ୍ତି ଯେ ତାଙ୍କ କାରବାରର 80%ରୁ ଅଧିକ ଡିଜିଟାଲ ପେମେଂଟ ମାଧ୍ୟମରେ ହୋଇଥାଏ । ଏହା କେବଳ ତାଙ୍କ ଖୁଚୁରା ଦେଣନେଣ ସମସ୍ୟାକୁ ସମାଧାନ କରିନାହିଁ ବରଂ ଅଧିକ ଆର୍ଥିକ ନିରାପତା ପ୍ରଦାନ କରିଛି । ସେ ଓ ତାଙ୍କ ଷ୍ଟୋରର 6ଜଣ ଯାକ କର୍ମଚାରୀ କ୍ରେତାମାନଙ୍କୁ ଡିଜିଟାଲ ବ୍ୟବସ୍ଥାର ସଦୁପଯୋଗ ପାଇଁ ପ୍ରୋତ୍ସାହନ କରିଥାନ୍ତି । ଦେଶରେ ଡିଜିଟାଲ ପେମେଣ୍ଟ ବ୍ୟବସ୍ଥାକୁ ଲୋକପ୍ରିୟ କରିବା ନିମନ୍ତେ 100 ଦିନ ମଧ୍ୟରେ ଦେଶର 100ଟି ନଗରୀରେ ଡିଜି ଧନ ମେଳାର ଆୟୋଜନ କରାଯାଉଛି । ମାର୍ଚ୍ଚ 30 ତାରିଖ ସୁଦ୍ଧା (90 ଦିନ ମଧ୍ୟରେ) ଏହି ମେଳା 26ଟି ରାଜ୍ୟ, 7ଟି କେନ୍ଦ୍ରଶାସିତ କ୍ଷେତ୍ରରେ ଆୟୋଜିତ ହୋଇସାରିଛି । ପ୍ରାୟ 5000 ଆର୍ଥିକ ଅନୁଷ୍ଠାନ 15 ଲକ୍ଷ ନାଗରିକଙ୍କ ନିକଟରେ ଏହି ମେଳା ମାଧ୍ୟମରେ ପହଂଚି ପାରିଛନ୍ତି । ପ୍ରାୟ 16,000 ସରକାରୀ ଓ ଘରୋଇ ଅନୁଷ୍ଠାନ ନିଜକୁ ନଗଦହୀନ ଘୋଷଣା କରିସାରିଛନ୍ତି । ଆସନ୍ତା ଏପ୍ରିଲ 14 ତାରିଖ ଦିନ ଏକ ମେଗା ଡ୍ର ସହ ଡିଜିମେଳାର 100 ଦିନ ସମ୍ପୂର୍ଣ୍ଣ ହେବ । ଏହି ମେଳା ଅନ୍ୟ ସ୍ଥାନ ସହ ଆଗାମୀ 10 ଦିନ ମଧ୍ୟରେ ଗ୍ୟାଙ୍ଗଟକ, ଇମ୍ଫାଲ, ହରିଦ୍ୱାର ନେଲ୍ଲୋରରେ ଆୟୋଜିତ ହେବ । ବିମୁଦ୍ରୀକରଣ ପରେ ୟୁପିଆଇ ମାଧ୍ୟମରେ ଏଭଳି ଡିଜିଟାଲ କାରବାରରେ 584 ପ୍ରତିଶତ ଅଭିବୃଦ୍ଧି ଘଟିଛି । ସେହିଭଳି ଆଧାର ଭିତିକ ପେମେଂଟରେ 1352 ପ୍ରତିଶତ ବୃଦ୍ଧି ହୋଇଛି । 2016 ଡିସେମ୍ବର 30 ତାରିଖରେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ଭୀମ ଆପ ଏବଂ ୟୁପିଆଇ ଆପ ବ୍ୟବସ୍ଥାର ଶୁଭାରମ୍ଭ କରିଥିଲେ । ଏବଂ ଏବେ ସୁଦ୍ଧା ଏହାକୁ ଉପଭୋକ୍ତାମାନେ 18 ନିୟୁତ ଥର ଡାଉନଲୋଡ କରି ପାରିଛନ୍ତି । ଚଳିତ ବର୍ଷ ଡିଜିଟାଲ କାରବାର ମାତ୍ର 25 ବିଲିଅନରେ ପହଂଚାଇବାକୁ ସରକାର ଲକ୍ଷ୍ୟ ରଖିଛନ୍ତି । ଏ ପର୍ଯ୍ୟନ୍ତ ଏହି ବ୍ୟବସ୍ଥାର 8 ବିଲିଅନ ଟଙ୍କା କାରବାର ହୋଇଥିବା ଜଣାଯାଏ । ଡିଜିଟାଲ କାରବାର କଳାଟଙ୍କା କାରବାରକୁ ରୋକିବା ଦିଗରେ ଏକ ବଡ ବୋଲି ବିବେଚନା କରାଯାଏ ।
ପ୍ରଧାନମନ୍ତ୍ରୀ ଆସନ୍ତା ୬ତାରିଖ ଦିନ ହିମାଚଳ ପ୍ରଦେଶର ସ୍ୱାସ୍ଥ୍ୟକର୍ମୀ ଓ କୋଭିଡ ଟିକାକରଣ କାର୍ଯ୍ୟକ୍ରମ ହିତାଧିକାରୀଙ୍କ ସହ କରିବେ ମତବିନିମୟ

ପ୍ରଧାମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ହିମାଚଳ ପ୍ରଦେଶର ସ୍ୱାସ୍ଥ୍ୟ କର୍ମଚାରୀ ଓ ଟିକାକରଣ କାର୍ଯ୍ୟକ୍ରମ ହିତାଧିକାରୀଙ୍କ ସହ ଆସନ୍ତା ଛଅ ତାରିଖ (୦୬.୦୯.୨୦୨୧) ଏଗାରଟା ବେଳେ ଭିଡିଓ କନଫରେନ୍ସିଂ ଜରିଆରେ ମତବିନିମୟ କରିବେ । ହିମାଚଳ ପ୍ରଦେଶ ଏହାର ଜନସଂଖ୍ୟାର ସମସ୍ତ ଯୋଗ୍ୟ ହିତାଧିକାରୀମାନଙ୍କୁ ସଫଳତାର ସହ ପ୍ରଥମ ପର୍ଯ୍ୟାୟ ଟିକାକରଣ ସମ୍ପୂର୍ଣ୍ଣ କରିଛି । ରାଜ୍ୟ ସରକାରଙ୍କ ପକ୍ଷରୁ ଭୌଗୋଳିକ ସ୍ଥିତିକୁ ପ୍ରାଥମିକତା ଦେବା ସହ ଦୁର୍ଗମ ଅଞ୍ଚଳ ଚିହ୍ନଟ ଓ ଘରକୁ ଘର ବୁଲି ଆଶାକର୍ମୀ ମାନଙ୍କ ଦ୍ୱାରା ସଚେତନତା କାର୍ଯ୍ୟକ୍ରମ ମଧ୍ୟ କରାଯାଇଥିଲା । ଅଭିଯାନକୁ ସଫଳ କରିବା ପାଇଁ ରାଜ୍ୟ, ମହିଳା, ବୟସ୍କ, ଦିବ୍ୟାଙ୍ଗ ଜନ, ଶିଳ୍ପ ସଂସ୍ଥା ଶ୍ରମିକ, ଦିନ ମଜୁରିଆ ଓ ସ୍ୱତନ୍ତ ଅଭିଯାନ “ସୁରକ୍ଷା କୀ ୟୁକ୍ତି, କରୋନା ପେ ମୁକ୍ତି’ ଉପରେ ଗୁରୁତ୍ୱାରୋପ କରାଯାଇଛି । ହିମାଚଳ ପ୍ରଦେଶ ମୁଖ୍ୟମନ୍ତ୍ରୀ ମଧ୍ୟ ଏହି ଅବସରରେ ଉପସ୍ଥିତ ରହିବେ ।
ମଣିପୁରରେ ଏମଏସଏମଇ ଦ୍ୱାରା ୧ ଲକ୍ଷ ନିଯୁକ୍ତି ସୃଷ୍ଟିକୁ ପ୍ରଧାନମନ୍ତ୍ରୀଙ୍କ ପ୍ରଶଂସା

ମଣିପୁରରେ ଏମଏସଏମଇ ଦ୍ୱାରା ୧ ଲକ୍ଷ ନିଯୁକ୍ତି ସୃଷ୍ଟିକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପ୍ରଶଂସା କରିଛନ୍ତି । ମଣିପୁର ମୁଖ୍ୟମନ୍ତ୍ରୀ ଶ୍ରୀ ଏନ ବୀରେନ ସିଂହଙ୍କ ଟ୍ୱିଟ ପ୍ରତ୍ୟୁତ୍ତରରେ ପ୍ରଧାନମନ୍ତ୍ରୀ କହିଛନ୍ତି; “ସାବାସ ମଣିପୁର! ରାଜ୍ୟର ପ୍ରଗତିକୁ ଆଗେଇ ନେବା ପାଇଁ ଏମଏସଏମଇ କ୍ଷେତ୍ରର ସାମର୍ଥ୍ୟର ଫାଇଦା ଉଠାଇବା ଜାରି ରହିବା ଉଚିତ ।”
ପ୍ରଧାନମନ୍ତ୍ରୀ ପରୀକ୍ଷା ଯୋଦ୍ଧାଙ୍କ ଅନ୍ତଃଦୃଷ୍ଟି ଏବଂ ପିପିସିରେ ସକି୍ରୟ ଯୋଗଦାନକୁ ନେଇ ସନ୍ତୋଷ ବ୍ୟକ୍ତ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନବୋଦୟ ବିଦ୍ୟାଳୟ ସମିତି (ଏନଭିଏସ) ଦ୍ୱାରା ହୋଇଥିବା ଏକ ଟ୍ୱିଟର ପ୍ରତିକି୍ରୟା ଦେଇଛନ୍ତି, ଯେଉଁଥିରେ ଓଡ଼ିଶାର ଜେଏନଭି ଢେଙ୍କାନାଳ ଛାତ୍ରୀ କେଏମ. ଶିବାଙ୍ଗୀ ‘ପରୀକ୍ଷା ପେ ଚର୍ଚ୍ଚା’ ଉପରେ ନିଜର ମତାମତ ପ୍ରଦାନ କରିଛନ୍ତି । ଏନଭିଏସ ଦ୍ୱାରା ହୋଇଥିବା ଏକ ଟ୍ୱିଟରେ ପ୍ରତିକି୍ରୟା ରଖି ପ୍ରଧାନମନ୍ତ୍ରୀ କହିଛନ୍ତି; ‘‘ପରୀକ୍ଷା ଚାପକୁ ଦୂର କରିବା ପାଇଁ ଉପାୟ ଉପରେ ମୋତେ ପରୀକ୍ଷା ଯୋଦ୍ଧାମାନଙ୍କ ଠାରୁ ଅନେକ ମଜାଦାର ଅନ୍ତଃଦୃଷ୍ଟି ପ୍ରାପ୍ତ ହୋଇଛି । ସମଗ୍ର ଭାରତର ଏଭଳି ସକି୍ରୟ ଅଂଶଗ୍ରହଣ ଦେଖି ମୋତେ ବହୁତ ଖୁସି ଲାଗୁଛି ।’’
ମାନବ ସମ୍ବଳ ବିକାଶ କ୍ଷେତ୍ରରେ ଭାରତ, ଆଫଗାନିସ୍ତାନ ବୁଝାମଣାକୁ କ୍ୟାବିନେଟ ଅନୁମୋଦନ

ମାନବ ସମ୍ବଳ ବିକାଶ କ୍ଷେତ୍ରରେ ସହଯୋଗ ଲାଗି ଭାରତ ଏବଂ ଆଫଗାନିସ୍ତାନ ମଧ୍ୟରେ ବୁଝାମଣାପତ୍ର (MO), ଭର୍ଚୁଆଲ ଗବେଷଣାଗାର, ଅଧ୍ୟୟନ ସାମଗ୍ରୀ ଆଦିର ପ୍ରଯୁକ୍ତି ବାଣ୍ଟିବାର ସୁବିଧା ପ୍ରଦାନ କରିବ । ଭାରତ ଏବଂ ଆଫଗାନିସ୍ତାନର ବିଶ୍ୱବିଦ୍ୟାଳୟ/ଶିକ୍ଷା ପ୍ରତିଷ୍ଠାନ ମଧ୍ୟରେ ମିଳିତ ସ୍ନାତ୍ତୋକତ୍ତର କାର୍ଯ୍ୟକ୍ରମର ନିର୍ମାଣ ଲାଗି ମଧ୍ୟ ପ୍ରସ୍ତାବ ଦିଆଯାଇଛି । ପାଠ୍ୟକ୍ରମକୁ ବିକଶିତ କରିବା ଏବଂ ଅଧ୍ୟାପନା କର୍ମୀମାନଙ୍କ କ୍ଷମତା ନିର୍ମାଣ କ୍ଷେତ୍ରରେ ମଧ୍ୟ ମାନବ ସମ୍ବଳ ବିକାଶ ମନ୍ତ୍ରଣାଳୟ, ଆଫଗାନିସ୍ତାନର ଉଚ୍ଚ ଶିକ୍ଷା ମନ୍ତ୍ରଣାଳୟକୁ ସହାୟତା ପ୍ରଦାନ କରିବ । ଏହି ଏମଓୟୁ ମାଧ୍ୟମରେ ଉଭୟ ଦେଶ ଶିକ୍ଷାଗତ ଯୋଗ୍ୟତାଗୁଡ଼ିକୁ ପାରସ୍ପରିକ ମାନ୍ୟତା ପ୍ରଦାନ କରିବା ପ୍ରତି ମଧ୍ୟ ସହମତି ବ୍ୟକ୍ତ କରିଛନ୍ତି । ଏହାଦ୍ୱାରା "ଭାରତରେ ଅଧ୍ୟୟନ' କାର୍ଯ୍ୟକ୍ରମ ଅନ୍ତର୍ଗତ ଛାତ୍ରଛାତ୍ରୀଙ୍କୁ ଆକୃଷ୍ଟ କରିବା ଏବଂ ଆଫଗାନ ସଂସ୍ଥାଗୁଡ଼ିକରେ ଅଧ୍ୟୟନ ପାଇଁ ପ୍ରୋତ୍ସାହନ ମିଳିପାରିବ । ଏହି ଏମଓୟୁ ଉଭୟ ଦେଶ ମଧ୍ୟରେ ଶିକ୍ଷା କ୍ଷେତ୍ରରେ ପାରସ୍ପରିକ ସହଯୋଗ ଲାଗି ଏକ ମାଇଲଖୁଣ୍ଟ ସାବ୍ୟସ୍ତ ହେବ ।
ଓଡ଼ିଶା ସମେତ ଚାରୋଟି ରାଜ୍ୟରେ ଖୋଲା ଶୌଚମୁକ୍ତ ଅଭିଯାନ ଲକ୍ଷ୍ୟ ହାସଲର ଅଗ୍ରଗତି ନେଇ  ସମୀକ୍ଷା କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଓଡ଼ିଶା ସମେତ ଚାରୋଟି ରାଜ୍ୟ ଉତ୍ତର ପ୍ରଦେଶ, ବିହାର ଏବଂ ଜାମ୍ମୁ-କାଶ୍ମୀରର ଜିଲ୍ଲାପାଳମାନଙ୍କ ସହ ଖୋଲା ଶୌଚମୁକ୍ତ କାର୍ଯ୍ୟର ପ୍ରଗତି ସଂପର୍କରେ ଆଲୋଚନା କରିଥିଲେ । ପ୍ରଧାନମନ୍ତ୍ରୀ ସଂପୃକ୍ତ ରାଜ୍ୟଗୁଡିକରେ ସ୍ୱଚ୍ଛ ଭାରତ ଅଭିଯାନ ଏବଂ ସ୍ୱଚ୍ଛତା ଲକ୍ଷ୍ୟ ପୂରଣ ଦିଗରେ ଏ ପର୍ଯ୍ୟନ୍ତ ହୋଇଥିବା ଅଗ୍ରଗତି ସଂପର୍କରେ ସେମାନଙ୍କର ମତ ଏବଂ ଅନୁଭୂତି ବିଷୟରେ ଜଣାଇବା ପାଇଁ ପ୍ରୋତ୍ସାହିତ କରିଥିଲେ । ମହାତ୍ମା ଗାନ୍ଧୀଙ୍କର 150 ତମ ଜୟନ୍ତୀ ଅବସରରେ ଏହି କାର୍ଯ୍ୟକୁ ସଂପୂର୍ଣ୍ଣ କରିବା ଉପରେ ସେ ଜୋର ଦେଇଥିଲେ । ସେ କହିଥିଲେ ଯେ ଏହି କାର୍ଯ୍ୟର ଅଗ୍ରଗତି ଯାଞ୍ଚ କରିବା ପାଇଁ ଜିଲ୍ଲା ସ୍ତରରେ ପର୍ଯ୍ୟବେକ୍ଷକ ଦଳ ଗଠନ କରାଯିବାର ଆବଶ୍ୟକତା ରହିଛି । ଏହି ଲକ୍ଷ୍ୟ ହାସଲ କରିବା ପାଇଁ ନିଆଯାଉଥିବା ପଦକ୍ଷେପଗୁଡିକୁ ଏକ ଜନ-ଆନ୍ଦୋଳନରେ ପରିବର୍ତ୍ତିତ କରିବାକୁ ପଡିବ ବୋଲି ସେ କହିଥିଲେ । ଛାତ୍ରଛାତ୍ରୀମାନେ ଏବଂ ସ୍କୁଲ ପିଲାମାନେ ଏ କ୍ଷେତ୍ରରେ ସଚେତନତାର ବାର୍ତ୍ତାବାହକ ଭାବେ ମହତ୍ତ୍ୱପୂର୍ଣ୍ଣ ଭୂମିକା ଗ୍ରହଣ କରିପାରିବେ ବୋଲି ମଧ୍ୟ ପ୍ରଧାନମନ୍ତ୍ରୀ କହିଥିଲେ ।
ଶ୍ରୀ ଲଡୁ କିଶୋର ସ୍ଵାଇଁଙ୍କ ବିୟୋଗରେ ଶୋକ ପ୍ରକାଶ କଲେ ପ୍ରଧାନମନ୍ତ୍ରୀ

ଶ୍ରୀ ଲଡୁ କିଶୋର ସ୍ଵାଇଁଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି, “ଓଡିଶାର ଆସ୍କା ଲୋକସଭା ସାଂସଦ ଶ୍ରୀ ଲଡୁ କିଶୋର ସ୍ଵାଇଁ ଜୀଙ୍କ ବିୟୋଗରେ ମୁଁ ମର୍ମାହତ । ସେ ତାଙ୍କ ସମାଜସେବା ପାଇଁ ସ୍ମରଣୀୟ ହୋଇ ରହିବେ । ଗ୍ରାମୀଣ ବିକାଶ ଦିଗରେ ତାଙ୍କର କାର୍ଯ୍ୟ ଉଲ୍ଲେଖନୀୟ । ତାଙ୍କ ସୁପୁତ୍ର ନଚିକେତାଙ୍କ ସହ କଥା ହେଇ ସମବେଦନା ଜଣାଇଲି” ।
ଶକ୍ତି ଓ ଖଣି ଭଳି ପ୍ରମୁଖ ଭିତ୍ତିଭୂମି କ୍ଷେତ୍ରର ଅଗ୍ରଗତି ସମୀକ୍ଷା କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମଙ୍ଗଳବାର ଶକ୍ତି, ଅକ୍ଷୟ ଉର୍ଜା, ପେଟ୍ରୋଲିୟମ ଓ ପ୍ରାକୃତିକ ବାଷ୍ପ, କୋଇଲା ଏବଂ ଖଣି ଭଳି ଗୁରୁତ୍ୱପୂର୍ଣ୍ଣ ଭିତ୍ତିଭୂମି କ୍ଷେତ୍ରର ପ୍ରଗତିକୁ ସମୀକ୍ଷା କରିଛନ୍ତି । ଦୁଇ ଘଂଟା ଧରି ଚାଲିଥିବା ସମୀକ୍ଷା ବୈଠକରେ ଭିତ୍ତିଭୂମି କ୍ଷେତ୍ର ସହିତ ସଂପୃକ୍ତ ମନ୍ତ୍ରଣାଳୟ, ନୀତି ଆୟୋଗ ଏବଂ ପ୍ରଧାନମନ୍ତ୍ରୀ କାର୍ଯ୍ୟାଳୟର ପ୍ରମୁଖ ଅଧିକାରୀମାନେ ଯୋଗ ଦେଇଥିଲେ । ନୀତି ଆୟୋଗର ମୁଖ୍ୟ କାର୍ଯ୍ୟ ନିବାହୀ ଶ୍ରୀ ଅମିତାଭ କାନ୍ତଙ୍କ ଉପସ୍ଥାପନା ସମୟରେ ଜଣାପଡିଥିଲା ଯେ ଭାରତରେ ସ୍ଥାପିତ ଶକ୍ତି ଉତ୍ପାଦନ କ୍ଷମତା 344 ଗିଗାୱାଟକୁ ବୃଦ୍ଧି ପାଇଛି । ଭାରତରେ ଶକ୍ତିର ନିଅଂଟ 2014ରେ 4 ପ୍ରତିଶତରୁ ଉର୍ଦ୍ଧ୍ଵ ଥିଲାବେଳେ, 2018ରେ ଏହା ଏକ ପ୍ରତିଶତରୁ କମରେ ପହଂଚିଛି । ବିଦ୍ୟୁତ ସରବରାହ ଲାଇନ, ଟ୍ରାନ୍ସଫର୍ମର କ୍ଷମତା ଏବଂ ଆନ୍ତଃ-ଆଂଚଳିକ ସଂଚାରଣରେ ଆଖିଦୃଶିଆ କ୍ଷମତା ସଂଯୋଗ କରାଯାଇଛି । ବିଶ୍ୱ ବ୍ୟାଙ୍କର “ବିଦ୍ୟୁତ ଶକ୍ତି ଉପଲବ୍ଧିରେ ସହଜତା” ସୂଚକାଙ୍କରେ 2014ରେ ଭାରତର ସ୍ଥାନ 99 ଥିଲାବେଳେ ଏହା ବୃଦ୍ଧି ପାଇ ସମ୍ପ୍ରତି 26ରେ ପହଂଚିଛି । ସୌଭାଗ୍ୟ ଯୋଜନା ଅଧୀନରେ ଆବାସ ବିଦ୍ୟୁତକରଣ କ୍ଷେତ୍ରରେ ପ୍ରଗତିକୁ ସମୀକ୍ଷା କରାଯାଇଥିଲା । ଉଭୟ ସହରାଂଚଳ ଏବଂ ଗ୍ରାମାଂଚଳରେ ଶେଷ ମାଇଲ ସଂଯୋଗ ଉପରେ ଆଲୋଚନା କରାଯାଇଥିଲା । ନୂତନ ଓ ଅକ୍ଷୟ ଶକ୍ତିକ୍ଷେତ୍ରରେ କ୍ରମବର୍ଦ୍ଧିଷ୍ଣୁ ସ୍ଥାପିତ କ୍ଷମତା ବୃଦ୍ଧିପାଇ ପାଖାପାଖି ଦ୍ୱିଗୁଣିତ ହୋଇଛି । 2013-14ରେ ଏହା 35.5ଗିଗାୱାଟ ଥିଲା ବେଳେ 2017-18ରେ ଏହା ପାଖାପାଖି 70 ଗିଗାୱାଟରେ ପହଂଚିଛି । ସୌର ଶକ୍ତି କ୍ଷେତ୍ରରେ ସ୍ଥାପିତ କ୍ଷମତା ଏହି ସମୟ ମଧ୍ୟରେ 2.6 ଗିଗାୱାଟରୁ 22 ଗିଗାୱାଟରେ ପହଂଚିଛି । ପଦାଧିକାରୀମାନେ ଆତ୍ମବିଶ୍ୱାସ ପ୍ରକଟ କରିଥିଲେ ଯେ ଭାରତ ସଠିକ ରାସ୍ତାରେ ଅଛି ଏବଂ 2022 ସୁଦ୍ଧା ସହଜରେ ପ୍ରଧାନମନ୍ତ୍ରୀଙ୍କ ଦ୍ୱାରା ଧାର୍ଯ୍ୟ କରାଯାଇଥିବା 175 ଗିଗାୱାଟ ଅକ୍ଷୟ ଶକ୍ତି ଉତ୍ପାଦନ କ୍ଷମତା ହାସଲ କରାଯାଇ ପାରିବ । ପଦାଧିକାରୀମାନଙ୍କୁ ପ୍ରଧାନମନ୍ତ୍ରୀ ଅନୁପ୍ରେରିତ କରିଥିଲେ ଯେ ସୌର ପମ୍ପ, ବ୍ୟବହାର ସୁଲଭ ସୌର ରନ୍ଧନ ସମାଧାନ ପନ୍ଥା ଆଦି ଉପଯୁକ୍ତ ବ୍ୟବସ୍ଥା ମାଧ୍ୟମରେ ସୌର ଶକ୍ତି କ୍ଷମତା ବୃଦ୍ଧିର ଲାଭ କୃଷକମାନଙ୍କ ପାଖରେ ପହଂଚିବା ନେଇ ସେମାନେ ନିଶ୍ଚିତ କରନ୍ତୁ । ପେଟ୍ରୋଲିୟମ ଏବଂ ପ୍ରାକୃତିକ ବାଷ୍ପ କ୍ଷେତ୍ରରେ ଦେଖାଯାଉଛି ଯେ ପ୍ରଧାନମନ୍ତ୍ରୀ ଉଜ୍ଜ୍ୱଳା ଯୋଜନା ଅନ୍ତର୍ଗତ ଧାର୍ଯ୍ୟ ଲକ୍ଷ୍ୟ ଚଳିତ ଆର୍ଥିକ ବର୍ଷରେ ସହଜରେ ହାସଲ କରାଯାଇ ପାରିବ । କୋଇଲା କ୍ଷେତ୍ରରେ ଉତ୍ପାଦନ କ୍ଷମତାକୁ ଆହୁରି ଅଧିକ ବୃଦ୍ଧି କରିବା ପାଇଁ ଆଲୋଚନାରେ ଗୁରୁତ୍ୱ ପ୍ରଦାନ କରାଯାଇଥିଲା ।
ଅନ୍ତର୍ଜାତୀୟ ସୌର ମେଣ୍ଟରେ ଯୁକ୍ତରାଷ୍ଟ୍ର ଆମେରିକାକୁ ସ୍ୱାଗତ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅନ୍ତର୍ଜାତୀୟ ସୌର ମେଣ୍ଟରେ ଯୁକ୍ତରାଷ୍ଟ୍ର ଆମେରିକାକୁ ସ୍ୱାଗତ କରିଛନ୍ତି। ଶ୍ରୀ ମୋଦୀ ଏହି ନିଷ୍ପତ୍ତି ପାଇଁ ଆମେରିକା ରାଷ୍ଟ୍ରପତି ଜୋ ବାଇଡେନଙ୍କୁ ମଧ୍ୟ ଧନ୍ୟବାଦ ଜଣାଇଛନ୍ତି। ଜଳବାୟୁ ପାଇଁ ଆମେରିକା ରାଷ୍ଟ୍ରପତିଙ୍କ ସ୍ୱତନ୍ତ୍ର ଦୂତ ଶ୍ରୀ ଜନ୍ କେରୀଙ୍କ ଟୁଇଟ୍‌ର ଜବାବରେ ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି : “ଅଦ୍ଭୂତ ସମାଚାର @ClimateEnvoy! ମୁଁ @POTଙ୍କୁ ଧନ୍ୟବାଦ ଦେବାକୁ ଚାହୁଁଛି ଏବଂ ଯୁକ୍ତରାଷ୍ଟ୍ର ଆମେରିକାକୁ @isolarallianceରେ ସମ୍ପୂର୍ଣ୍ଣ ହାର୍ଦ୍ଦିକ ସ୍ୱାଗତ କରୁଛି। ପୃଥିବୀର ଦୀର୍ଘସ୍ଥାୟିତ୍ୱ ପାଇଁ ସୌର ଶକ୍ତିର ଉପଯୋଗ କରିବା ଲାଗି ଆମର ସହଭାଗୀ ଗବେଷଣାକୁ ଏହା ଆହୁରି ସୁଦୃଢ଼ କରିବ।”
ପ୍ରଧାନମନ୍ତ୍ରୀଙ୍କୁ ପ୍ରଶାସନ, ବିଜ୍ଞାନ, ପ୍ରଯୁକ୍ତିବିଦ୍ୟା, ଶକ୍ତି, ପର୍ଯ୍ୟାବରଣ ଉପରେ ଅଭିମତ ପ୍ରଦାନ କଲେ ତିନି ସଚିବ ଗୋଷ୍ଠୀ

ଭାରତ ସରକାରଙ୍କ ତିନୋଟି ସଚିବସ୍ତରୀୟ ଗୋଷ୍ଠୀ ଆଜି (04.01.2017) ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ବିଭିନ୍ନ ପ୍ରଶାସନିକ କ୍ଷେତ୍ରର ସଂସ୍କାରମୂଳକ ପରିବର୍ତ୍ତନ ଉପରେ ନିଜ ନିଜର ଭାବନା ଓ ଅଭିବ୍ୟକ୍ତି ପ୍ରଦାନ କରିଛନ୍ତି । ଲୋକାଭିମୁଖି ତଥା ନାଗରିକ-କୈନ୍ଦ୍ରୀକ ସେବା, ଡିଜିଟାଲ ସମାଯୋଜନ, ନବସୃଜନ ଏବଂ ସରଳ ଆଇନ କାନୁନ ଆଧାରିତ ବିଷୟବସ୍ତୁ “ପ୍ରଶାସନ” ସଂକ୍ରାନ୍ତ ରିପୋର୍ଟରେ ସ୍ଥାନ ପାଇଛି । “ବିଜ୍ଞାନ ଓ ପ୍ରଯୁକ୍ତିବିଦ୍ୟା” ଉପସ୍ଥାପନା ମଧ୍ୟରେ ଉଚ୍ଚତର ଶିକ୍ଷା ପାଇଁ ପ୍ରବେଶ ସୁବିଧା ଓ ସୁଯୋଗ, ନିଯୁକ୍ତି ସୁଯୋଗ ଏବଂ ଷ୍ଟାର୍ଟଅପ୍ସ, ସରଳ ବୈଜ୍ଞାନିକ ଓ ପ୍ରଯୁକ୍ତି କାର୍ଯ୍ୟପଦ୍ଧତି ସ୍ଥାନ ପାଇଛି । ସେହିପରି “ଶକ୍ତି ଓ ପର୍ଯ୍ୟାବରଣ” ଉପସ୍ଥାପନା ରିପୋର୍ଟରେ ବିଭିନ୍ନ ପ୍ରକାର ଶକ୍ତି ଉସô ଏବଂ ଶକ୍ତିର ଉତ୍ତମ ଉପଯୋଗ ସମ୍ପର୍କିତ ଭାବନା ଓ ଅଭିବ୍ୟକ୍ତି ବିଷୟରେ ଉଲ୍ଲେଖ କରାଯାଇଛି । ବର୍ତ୍ତମାନ ସୁଦ୍ଧା ବିଭିନ୍ନ ପ୍ରଶାସନିକ ବିଷୟବସ୍ତୁ ଉପରେ 4ଟି ଚିନ୍ତାମୂଳକ ଉପସ୍ଥାପନା ପ୍ରସ୍ତୁତ କରାଯାଇଛି । ପ୍ରଧାନମନ୍ତ୍ରୀଙ୍କ ସମ୍ମୁଖରେ ଏହିପରି ମୋଟରେ 9ଟି ପ୍ରଶାସନ ସମ୍ପର୍କିତ ଉପସ୍ଥାପନା କରାଯିବ । ଏହି ଉପସ୍ଥାପନା ବେଳେ କେନ୍ଦ୍ର ମନ୍ତ୍ରୀବୃନ୍ଦ ଏବଂ ନୀତି ଆୟୋଗର ବରିଷ୍ଠ ପଦାଧିକାରୀମାନେ ଉପସ୍ଥିତ ଥିଲେ ।